નર્મદાની મુખ્ય સાંકળ 357 કિમી પર સ્ટ્રક્ચર બનાવવાની કામગીરી માટે પ્રોટેકશન વર્ક માટે પાણી લઇ જવાના ડાયવર્જનના કામ માટે મુખ્ય નહેરમાં ત્રણ અઠવાડિયાથી પાણી આપવાનું બંધ કરવામાં આવ્યું હતું.જોકે તેમાં ફરી પાછું લિકેજીંગ થતાં પાણી છોડવામાં થયેલા વિલંબ વચ્ચે છેલ્લા ચાર દિવસથી કેનાલમાં સંગ્રહી રાખેલો પાણી પુરવઠો પણ ખલાસ થઇ જતાં થરાદ નગરમાં બુમરાણ ઉઠવા પામી હતી.આથી પાલિકા દ્રારા ટેન્કરો ભાડે લઇને તેની મદદથી નગરના વિવિધ વોર્ડમાં પાણી આપવાની કામગીરી હાથ ધરવામાં આવી હતી.તેમાં પણ પાલિકાના પાણીપુરવઠા સમિતીના ચેરમેને પોતાના ઘેર ટેન્કર ખાલી કરાવતાં રહીશોમાં ગણગણાટ ઉઠવા પામ્યો હતો.જોકે ચેરમેને પૈસા આપીને પાણી લાવ્યાનું જણાવ્યું હતું.નગરના અનેક લોકોએ પણ પોતાના વાહનોમાં ટાંકીઓ ગોઠવીને પાણી ભરી લાવવું પડ્યું હતું. બીજી બાજુ મોડીરાત્રી સુધી ટેન્કર થકી પાણી આપવામાં આવતાં પાણી માટે ભારે દોડધામ મચતી જોવા મળતી હતી.ટેન્કરમાંથી પાણી ભરવા માટે મહિલાઓ વચ્ચે ઝઘડાઓ દેગડાં વચ્ચેના ટકરાવથી થતો જોવા મળ્યો હતો.શેરીમાં ટેન્કર આવ્યાની જાણ થતાં પરિવારનાં તમામ સદસ્યો હાથમાં જે પાત્ર આવ્યું તે લઇને દોડતાં જોવા મળ્યાં હતાં.નગરમાં એકાદ બે સ્થળે મૃત્યુના પ્રસંગ બનતાં પરિવારોને ભારે હાલાકીઓનો સામનો કરવો પડ્યો હતો.નહેરમાંથી પાણી બંધ થયાને ચાર દિવસ થતાં હાલાકી પડી રહી છે.